གདོད་མའི་དུས་རབས་སུ་ངལ་རྩོལ་གྱི་བྱ་རིམ་ནང་ནས་མིའི་བློ་རིག་ལ་ཉིན་བཞིན་འཕེལ་རྒྱས་བྱུང་སྟེ་སྒྲ་ཅི་རིགས་འཛིན་པའི་སྐྱེ་མཆེད་ཀྱི་ནུས་པ་ཆེ་རུ་ཕྱིན་པ་དང་ཆབས་ཅིག་རང་བྱུང་ཁམས་ཀྱི་སྐད་སྒྲ་དང་།ངལ་རྩོལ་ཡོ་བྱད་བཟོ་སྐབས་དངོས་པོ་དང་དངོས་པོ་ཕན་ཚུན་ཕྲད་པ་ལས་བྱུང་བའི་སྐད་སྒྲ།སྐྱེ་བོའི་ངག་ལས་བྱུང་བའི་ལྷན་ཅིག་སྐྱེས་སྒྲ་སོགས་རྣ་བས་སྙན་པར་ཤེས་པ་རྣམས་ཡང་ཡང་བསྐྱར་ཟློས་ཀྱིས་ལག་ལེན་བྱས་ནས་རིམ་བཞིན་རོལ་དབྱངས་རྙེད་པ་རེད།ཐོན་སྐྱེད་ཡོ་བྱད་བཟོ་སྐབས་དངོས་པོ་དང་དངོས་པོ་ཕྲད་པའི་སྒྲ་རྣམས་སྙན་མི་སྙན་གྱི་ཁྱད་པར་ལ་གཞིགས་ནས་ཐོག་མར་ངལ་རྩོལ་ཡོ་བྱད་དང་རོལ་མོ་གཉིས་ཐ་མི་དད་པའི་རྡོ་ལེབ་རིགས་འགའ་རྙེད་དེ་རྗེས་སུ་རིམ་བཞིན་ཐོན་སྐྱེད་ཡོ་བྱད་ལས་ལོགས་སུ་གྱེས་ཏེ་རོལ་ཆ་རྡོ་ཏིང་ལྟ་བུ་ཐོག་མར་བྱུང་ངེས་སམ།ཡང་ན་རྒྱུན་མཁོའི་འཚོ་བའི་ཡོ་བྱད་རྫ་སྣོད་སོགས་བརྡུང་པས་རྣ་བར་སྙན་པར་བྱུང་སྟེ་ཡང་ཡང་ལག་ལེན་བྱས་རྗེས་རིམ་བཞིན་རོལ་ཆ་རྫ་རྔའམ་རྫ་ཅོང་ལྟ་བུར་འཕེལ་རྒྱས་བྱུང་བ།སྲོག་ཆགས་ཀྱི་རུས་པས་ཁབ་དང་རྒྱན་ཆ་སོགས་བཟོ་སྐབས་དུང་རུས་ལ་བུ་ག་བརྟོལ་ཏེ་འབུད་པས་སྒྲ་སྙན་པར་བྱུང་ནས་རུས་ཤུ་ལྟ་བུའི་རོལ་མོ་བྱུང་བ་སོགས་གང་ལྟར་སྐབས་དེའི་བཟོ་རྩལ་ཧ་ཅང་ཞན་པས་རོལ་ཆ་རྣམས་རྩུབ་ཤས་ཆེ་ལ་ཐབས་ཆག་ཅིག་ལས་མེད་པས།དེ་དག་གིས་སྒྲའི་ཁྱབ་ཚད་དབྱངས་གཉིས་གསུམ་ཙམ་ལས་གཏོང་མི་ཐུབ་ལ་སྙན་བྱ་དོད་ལོས་ཀྱང་དེ་ཙམ་ལས་མེད།དེ་རྗེས་ལག་ལེན་གྱི་ཁྲོད་དུ་དུང་རུས་ཀྱི་བུ་ག་གཅིག་ནས་རིམ་བཞིན་གཉིས་གསུམ་བཞི་ལྔ་དྲུག་བདུན་བར་འཕེལ་བ་དེས་སྔ་མའི་རོལ་ཆ་རུས་ཤུ་ནས་ཕྱི་མའི་རོལ་ཆ་རུས་གླིང་ངམ་རྒོད་གླིང་ལྟ་བུར་འཕེལ་རྒྱས་བྱུང་བ་དང་།རོལ་དབྱངས་ཀྱང་ཐོག་མའི་དབྱངས་གཉིས་གསུམ་ནས་རིམ་བཞིན་ལྔ་ལྡན་དབྱངས་དང་།དྲུག་ལྡན་དབྱངས།བདུན་ལྡན་དབྱངས་བཅས་ལ་འཕེལ་རྒྱས་བྱུང་ཡོད།དེ་ལྟར་རང་ཅག་བོད་ཀྱི་གདོད་མའི་དུས་རབས་ཀྱི་དུས་འགོར།བརྡུང་བའི་རོལ་ཆ་རྡོ་ཏིང་དང་།རྫ་རྔ།རྫ་ཅོང་།འབུད་པའི་རོལ་ཆ།རྭ་རྩེ་ཡིས་བཟོས་པའི་ཤུ།རྒོད་རྐང་གི་བཟོས་པའི་ཤུ།རུས་པས་བཟོས་པའི་ཤུ།རྫ་ཡིས་བཟོས་པའི་ཤུ།འདག་གླིང་།རྫ་གླིང་།རྒོད་གླིང་།རུས་གླིང་སོགས་བྱུང་ཡོད།ཉེ་དུས་ལྷ་རྩེ་རྫོང་ཁོངས་ནས་རྫ་ཡི་བཟོས་པའི་རོལ་ཆ་རིགས་གཉིས་རྙེད་པ་ལས་གཅིག་ནི་བྱིའུ་གཟུགས་དབྱིབས་ཅན་ཞིག་ཡིན་པ་དེའི་རིང་ཚད་ལ་ལིའི་རྨིད་དང་།མཐོ་ཚད་ལ་ལིའི་རྨིདམཇུག་ཏུ་དབུགས་བུག་དང་གཟུགས་ཀྱི་གཡས་གཡོན་གཉིས་སུ་བུ་ག་རེ་ཡོད་པ་ཞིག་དང་།ཅིག་ཤོས་ཤུའི་གཟུགས་དབྱིབས་ཡིན་པ་གང་ཞིགབུ་ག་གོང་དང་མཚུངས་པ་དང་།མཐོ་ཚད་ལིའི་རྨིདརིང་ཚད་ལིའི་རྨིད་ཡོད་པའི་རྫ་གླིང་དེ་གཉིས་རང་རྒྱལ་ཧྲན་ཤིའི་ཞིང་ཆེན་ཤིའི་ཨན་པན་ཕོའོ་སོགས་རྡོ་ཆས་གསར་མའི་སྐབས་ཀྱི་གནའ་ཤུལ་ལས་བྱུང་བའི་རྫ་གླིང་རྣམས་དང་རིགས་མཐུན་གྱི་ཡོད།གཞན་ཡང་རང་རྒྱལ་ཧོ་ནན་ཞིང་ཆེན་ཝུ་ཡང་རྫོང་ཅཱ་ཧུའི་རྡོ་ཆས་གསར་མའི་དུས་རབས་ཀྱི་གནའ་ཤུལ་ནས་རྙེད་པའི་རུས་གླིང་དང་།ཀྲེ་ཅང་ཞིང་ཆེན་ཡུའི་ཐའོ་ཧྭ་མུའུ་ཏའི་གནའ་ཤུལ་ནས་རྙེད་པའི་རུས་ཤུ་སོགས་ལ་ལོ་ངོ་བདུན་སྟོང་ངམ་བརྒྱད་སྟོང་གི་ལོ་རྒྱུས་ཡོད་པར་གྲགས་པ་དེའི་ཐོག་ནས་རང་རེའི་གདོད་མའི་དུས་རབས་སུ་བྱུང་བའི་རིགས་མཐུན་རོལ་ཆ་རྣམས་ལ་ཡང་ལོ་རྒྱུས་རིང་ཐུང་དེ་ལྟར་ཡོད་པར་སྙམ།གཡུང་དྲུང་བོན་གྱི་བསྟན་བྱུང་ཕྱོགས་བསྡུསལསབོད་ཡུལ་མ་སངས་སྤུན་དགུས་དབང་བྱས་ཏེ།ཡུལ་མིང་བོད་ཁམས་གཞུང་དྲུག་ཅེས་སུ་གྲགས།སྔ་རྟགས་མདའ་མདུང་མཚོན་ཆ་བརྩེ་བ་དང་།བཞོན་པ་ཞོན་དང་དངོས་པོ་ཉོ་ཆོང་བྱུང་།དེ་རྗེས་ཟ་རམ་སྐྱེས་དྲུག་གིས་དབང་བྱས།ཡུལ་མིང་བོད་ཡུལ་སྟོང་སྡེ་བཅོ་བརྒྱད་ཅེས།སྔ་རྟགས་མགོ་རྒྱན་རྣ་ཆ་འདོགས་པ་དང་།གླུ་གར་རོལ་རྩེད་དགའ་སྟོན་བྱེད་པ་བྱུང་ཞེས་འཁོད་པ་དེའི་ཐོག་ནས་ལོ་རྒྱུས་ཀྱི་དུས་རིམ་ངེས་གཏན་བརྒྱུད་ཐོན་རྫས་ལ་འཕེལ་རྒྱས་བྱུང་བ་མ་ཟད།བཟོ་རྩལ་ཡར་རྒྱས་བྱུང་བ་དེས་གླུ་གར་རོལ་དབྱངས་ཀྱི་འཕེལ་རྒྱས་ཡོང་རྒྱུར་སྐུལ་འདེད་ཀྱི་ནུས་པ་ཐེབས་ཡོད་པ་མཐོང་ཐུབ།དེ་རྗེས་གནའ་རབས་ཞང་ཞུང་གི་གཡུང་དྲུང་བོན་གྱི་སྟོན་པ་གཤེན་རབ་མི་བོ་ཆེས་བོན་ཆོས་སྐྱོངས་སྐབས་རོལ་ཆར་འཕེལ་རྒྱས་དེ་བས་ཆེན་པོ་བྱུང་ཡོད་དེ།བོད་ཀྱི་དཔེ་རྙིང་ཁམས་བརྒྱད་གཏན་ལ་ཕབ་པའི་རྩ་བ་དོན་རྣམ་པ་ངེས་པལསརྔ་བརྡུང་གཤང་དཀྲོལ་དར་འཕྱར་དུང་འབུད་ཅག་པར་རྡེབས།སྒོང་བསྒྱུར་རྒྱུད་སྦྲེང་ལྷ་ཡི་གླིང་བུ་འབུད་དོཞེས་དང་།མདོ་གཟེར་མིགཅེས་པརསྐད་བཅོ་བརྒྱད་ཀྱི་གཏང་རག་ཤིན་ཏུ་སྙན་པ་བསྒྱུར།ལྷ་གཤེན་སྟོང་གི་མཚན་བརྗོད།རྔ་དང་གཤང་དང་དུང་དང་གླིང་བུ་དང་།ཏམ་བུ་ར་དང་པི་ལྦང་སིལ་སྙན་ཐམས་ཅད་ཀྱིས་སྙན་པའི་སྒྲ་བསྒྲགསཞེས།མི་ནུབ་མཚན་མདོཞེས་པརལ་ལ་ཞིག་ནི་རྔ་བརྡུང་ངོ་།ལ་ལ་ཞིག་ནི་གཤང་ཁྲོལ་ལོ།ལ་ལ་ཞིག་ནི་དུང་འབུད་དོ།ལ་ལ་ཞིག་ནི་དྷ་བུ་ར་སྒྲོགས་སོ།ལ་ལ་ཞིག་ནི་ཅོང་ཆེན་བརྡུང་ངོ་།ལ་ལ་ཞིག་ནི་བིང་ཆེན་བསྒྲིལ་ལོ།ལ་ལ་ཞིག་ནི་གྷན་དྷེ་སྒྲོགས་སོ།ལ་ལ་ཞིག་ནི་ཅག་པར་རྡེབས་སོཞེས་འཁོད་ཡོད་པ་དེ་དག་ལས་རྟོགས་ཐུབ།གནའ་དུས་ཞང་ཞུང་གི་སྐད་དུསད་ལ་གྱེར་ཞི་ནོ་ཞེས་ལྷ་རྔ་བརྡུང་བ་དང་།སད་ལ་ཁ་རི་གང་ཞེས་ལྷ་གཤང་དཀྲོལ་བ།སད་ལ་ཨན་ཏིང་ཡོ་ཞེས་ལྷ་དུང་འབུད་པསོགས།རྔ་གཤང་དུང་གསུམ་ནི་སྐབས་དེར་བོན་པོ་བ་རྣམས་ཀྱི་སྤྱོད་པའི་རོལ་མོ་གཙོ་གྲས་གསུམ་ཡིན་པ་དང་།བརྡུང་བའི་རོལ་ཆ་རྔའི་རྣམ་གྲངས་ལ།རྔ་སྟོང་རི་ཆེམ་པ་ཅན་དང་།རྔ་ཕོ་ལོང་།གཡུ་རྔ་དིང་པ།རྔ་ཕྱེད་སྦུག་ཕྱེད་དུ་གྲགས་པའི་རྔ་ངོས་གཅིག་མ་སོགས་ཡོད།བོན་གྱི་རྔའི་བྱུང་རབས་སུབསོ་ཐོག་འབྲུག་བརངབར་རང་སྒྲ་ཡི་གསསཾརགསམ་སརནས།་མི་བཟད་གནམ་གྱི་ལྷ་རྒོད་ཐོག་པ་རྗེ།དྲག་པོ་གསུང་གི་སྒྲ་ཆེན་སྒྲོགས་པ་ནི།སྒྲ་རྒྱལ་དབལ་གྱི་གཡུ་འབྲུག་སྔོན་པོ་བྱུང་།གཡུ་འབྲུག་ལུས་ལ་དབལ་གྱི་གཡུ་རྔ་བྱུང་།གཡུ་འབྲུག་རྭ་གཉིས་རྐང་ལག་བཞི་དང་དྲུགར་སྦུག་མཛོད་སྣ་བཅས་པ་དྲུག་ཏུ་བྱུང་།འབྲུག་རྔ་ས་ཡི་བརྟེན་ཕུར་རྔ་ཡུ་བྱུང་།གཡུ་འབྲུག་དེའི་དབལ་གྱི་རལ་པ་ལ།གནམ་གྱི་འཛུབ་ཐག་ཡར་གྱི་རྔ་ཐག་བྱུང་།མེ་རི་མེ་དཔུང་འབར་བའི་གཤོག་པ་ལ།རྔ་ཐུག་རྔ་འཕེན་སྣ་ཚོགས་རང་བྱུང་བྱུང་།རླུང་སྤྲིན་ཆུ་སྤྲིན་མཛེས་པའི་རླུང་གཤོག་ལ།སྒྲུབ་བོན་ཆང་བཟུང་མར་གྱི་རྔ་ཐག་བྱུང་ཞེས་འཁོད་པ་དེས་རང་བྱུང་ཁམས་སུ་བྱུང་བའི་སྒྲ་འབྲུག་སྐད་ལས་བློ་སྒོ་ཕྱེ་སྟེ་རོལ་ཆ་རྔ་བྱུང་བའམ་གཡུ་འབྲུག་ཞེས་རྔའི་དོན་གཅིག་མིང་གི་རྣམ་གྲངས་དང་།དབྱར་རྔའམ་དབྱར་གྱི་རྔ་གསང་ཞེས་འབྲུག་སྐད་ཀྱི་དོན་གཅིག་མིང་གི་རྣམ་གྲངས་སུ་གྱུར་པའི་མཐུན་ཕྱོགས་ཀྱི་འབྲེལ་བ་གང་རུང་ཞིག་ཡོད་པ་མཚོན་ཐུབ།།